Nuwe toltariewe vir Gauteng-hoofweëDie kabinet het toltariewe vir Gauteng se opgegradeerde hoofweë goedgekeur. Die hersiene tariewe kom na die aanvanklike tariewe gebruikers op hol gehad het. Volgens die nuwe tariewe sal motorfietsryers 24 c per kilometer betaal, ligte voertuie 40 c per kilometer en swaar voertuie R2 per kilometer betaal. Taxi’s en busse wat kwalifiseer sal geen tolgeld betaal nie. Motoriste met e-tag sal afslag kry. Daar sal ook afslag gegee word aan motoriste wat gedurende sekere tye van die dag dié paaie gebruik. Volgens die aanvanklike tariewe sou dit ŉ ligte motorvoertuig 66c per kilometer gekos het om op die opgegradeerde hoofweë te ry.